Επίσκοπος Τανάγρας Απόστολος

Ο Επίσκοπος Τανάγρας Απόστολος (κατά κόσμον Καβαλιώτης, Ελευθερούπολη, 1965) είναι Έλληνας θεολόγος, εκπαιδευτικός και ιεράρχης που υπηρετεί ως βοηθός επίσκοπος της Ιεράς Αρχιεπισκοπής Αθηνών και ως Διευθυντής του Γραφείου της Αντιπροσωπείας της Εκκλησίας της Ελλάδος στις Βρυξέλλες.

 Βιογραφικά στοιχεία 
Ο κατά κόσμον Απόστολος Καβαλιώτης γεννήθηκε το 1965 στην Ελευθερούπολη της Καβάλας. 

Σπούδασε θεολογία στη Θεολογική Σχολή του Αριστοτέλειου Πανεπιστημίου Θεσσαλονίκης και στη συνέχεια παιδαγωγικά στο Παιδαγωγικό Τμήμα Δημοτικής Εκπαίδευσης του ίδιου Πανεπιστημίου. Πραγματοποίησε μεταπτυχιακές σπουδές στην ειδική αγωγή με εξειδίκευση στον αυτισμό και στην νοητική υστέρηση επίσης στο ίδιο Πανεπιστήμιο, στο σχεδιασμό εκπαιδευτικών μονάδων με ειδίκευση στην ισότητα των φύλων στο Πανεπιστήμιο Αιγαίου και στη γλώσσα και φιλολογία με εξειδίκευση τις Παρευξείνιες χώρες στο Δημοκρίτειο Πανεπιστήμιο Θράκης. Παρακολούθησε εκκλησιαστικό δίκαιο στο Βατικανό με υποτροφία του Μητροπολίτη Φιλίππων, Νεαπόλεως και Θάσου Προκόπιου. Εξειδικεύτηκε στον αυτισμό στο Πανεπιστήμιο Χάρβαρντ και στην αντιμετώπιση του πόνου στο Πανεπιστήμιο της Νέας Υόρκης. Αναγορεύτηκε διδάκτωρ του Τομέα Ειδικής Παιδαγωγικής και Ψυχολογίας του Εθνικού και Καποδιστριακού Πανεπιστημίου Αθηνών. Έχει πραγματοποιήσει μεταδιδακτορική έρευνα στον Αυτισμό 

Χειροτονήθηκε διάκονος και ακολούθως πρεσβύτερος και χειροθετήθηκε Αρχιμανδρίτης από τον Μητροπολίτη Ελευθερουπόλεως Ευδόκιμο. Το 2000 μετετέθη στην Ιερά Μητρόπολη Αλεξανδρουπόλεως και για 23 χρόνια υπηρέτησε σε διάφορες εφημεριακές θέσεις στις Φέρες και στην Αλεξανδρούπολη.

Υπήρξε εθελοντής του Οργανισμού Ηνωμένων Εθνών για πλέον των 30 ετών. Συμμετείχε σε αποστολές στην Καλκούτα με τη Μητέρα Τερέζα, στο Γιοχάνεσμπουργκ με την ομάδα του Νέλσον Μαντέλα και στη Γιουγκοσλαβία με την Πριγκίπισσα Νταϊάνα. Μάλιστα, η Κυβέρνηση της Ινδίας του έδωσε τον τίτλο του «Πολίτη της Αγάπης». 

Εργάστηκε στην εκπαίδευση για 28 χρόνια, εκ των οποίων 7 ως σχολικός σύμβουλος ειδικής αγωγής και εκπαίδευσης στην Ανατολική Μακεδονία και Θράκη, στις Σέρρες, στο Βόρειο Αιγαίο και το Νότιο Αιγαίο. Συμμετέχει με εισηγήσεις σε διεθνή συνέδρια και ημερίδες, ενώ δημοσιεύει άρθρα σε εφημερίδες και διεθνή επιστημονικά περιοδικά. Το 2007, κλήθηκε από την Πολιτεία του Τέξας να συμβάλλει στην ηλεκτρονική διασπορά της γνώσης για τον αυτισμό και το καλοκαίρι του 2013, του 2014 και του 2015 κλήθηκε από το Πανεπιστήμιο του Κέιμπριτζ, ως ερευνητής σε διεθνές πρόγραμμα για τον αυτισμό. Έχει διατελέσει αναπληρωτής πρόεδρος του Θεραπευτηρίου Χρονίων Παθήσεων Καβάλας, μέλος της επιτροπής σοφών του Υπουργείου Εργασίας για την μεταναστευτική πολιτική, μέλος των Επιτροπών Παιδείας της Νομαρχίας Καβάλας και πρόεδρος ευρωπαϊκών προγραμμάτων και επιτροπών του Υπουργείου Παιδείας και των Περιφερειακών Διευθύνσεων Ανατολικής Μακεδονίας και Θράκης, Βόρειου Αιγαίου και Νότιου Αιγαίου.

Υπηρέτησε τη στρατιωτική του θητεία ως λοχίας Τεθωρακισμένων. Υπήρξε χρυσός και αργυρός πρωταθλητής κολύμβησης στο ύπτιο.

Στις 11 Οκτωβρίου 2022, με απόφαση της Ιεράς Συνόδου της Εκκλησίας της Ελλάδος ορίστηκε ως διευθυντής του γραφείου της Αντιπροσωπείας της Εκκλησίας της Ελλάδος στις Βρυξέλλες.

Στις 9 Οκτωβρίου 2023, εξελέγη από την Ιερά Σύνοδο της Εκκλησίας της Ελλάδος Επίσκοπος Τανάγρας, βοηθός της Ιεράς Αρχιεπισκοπής Αθηνών. Στις 11 Νοεμβρίου του ιδίου έτους, χειροτονήθηκε στον επισκοπικό βαθμό στον Καθεδρικό Ιερό Ναό Αθηνών από τον Αρχιεπίσκοπο Αθηνών Ιερώνυμο.

 Τιμητικές διακρίσεις 
Το 2007, τιμήθηκε για  το πολύπλευρο ανθρωπιστικό του έργο με βραβείο από την Ακαδημία Αθηνών. 

Το 2010, αναγορεύτηκε από την πρόεδρο των Special Olympics Hellas Γιάννα Δεσποτοπούλου ως «Κήρυκας του Εθελοντισμού» των Special Olympics Hellas. Το 2011 και το 2012 τιμήθηκε από τον πρόεδρο των Special Olympics Shriver-Kennedy και το 2013 και 2014 από την πρόεδρο Special Olympics Hellas Γιάννα Δεσποτοπούλου.

Τον Μάρτιο του 2014 τιμήθηκε από το Δήμο Παγγαίου και το Δήμο Καβάλας για το κοινωνικό, ανθρωπιστικό, επιστημονικό και συγγραφικό έργο του. Τον Ιούλιο του 2014, ο Παγκόσμιος Οργανισμός Υγείας έκανε ειδική μνεία, ως την καλύτερη σε παγκόσμιο επίπεδο, για την έρευνα για τον μητρικό θηλασμό. Στις 5 Νοεμβρίου 2014, ήταν μέσα στις 50 προσωπικότητες από όλο τον κόσμο που δέχτηκε ο Πάπας Φραγκίσκος στο Βατικανό. Στις 8 Νοεμβρίου του ιδίου έτους, τα Διεθνή Βραβεία Giuseppe Scacca τον βράβευσαν με το 1ο Παγκόσμιο Βραβείο Παιδαγωγικής Επιστήμης για τις έρευνές του για τον αυτισμό, το Σύνδρομο Down και τον μητρικό θηλασμό.

Τον Ιανουάριο του 2015, ο Ελληνικός Ερυθρός Σταυρός τον βράβευσε για το έργο του με τον τίτλο “Όπου υπάρχουν άνθρωποι”. Τον Οκτώβριο του 2015, ο Δήμος Θάσου τον ανακήρυξε παμψηφεί επίτιμο δημότη. Στις 16 Ιανουαρίου 2015, ο Πρόεδρος της Ελληνικής Δημοκρατίας Κάρολος Παπούλιας τον παρασημοφόρησε με το Χρυσό Σταυρό του Τάγματος της Τιμής.

Το 2023, ο Wiley, ένας από τους μεγαλύτερους εκδότες και πρωτοπόρος στην έρευνα και την εκπαίδευση, τον συμπεριέλαβε μεταξύ των μεγαλύτερων συγγραφέων για τον αυτισμό παγκοσμίως, βάσει των αναγνώσεων των άρθρων του.

 Συγγραφικό έργο 
Έχει συγγράψει 13 ερευνητικές μονογραφίες για την ειδική αγωγή και την εκπαίδευση. 

Επιπρόσθετα, έχει συγγράψει μια μονογραφία με έρευνα για την επαγγελματική απασχόληση της μουσουλμάνας, ρομά, πομάκας και χριστιανής γυναίκας του Νόμου Ροδόπης, μία μονογραφία για τις σχέσεις της Ρωμαιοκαθολικής και της Ορθόδοξης εκκλησίας, ένα κεφάλαιο στα Αγγλικά σε διεθνή συγγραφή του Βατικανού με θέμα τη Θεία Ευχαριστία και τρία παραμύθια, που μεταφράστηκαν στα Αγγλικά.

 «Φρίξος Βας. Παπαχρηστίδης, ένας Μεγάλος Έλληνας»(2007), 
 «Στρατηγικές υποστήριξης και διδασκαλίας παιδιών σε φάσμα αυτισμού»,(2009), 
 «Το σύνδρομο DOWN στην κοινωνία και την εκπαιδευτική κοινότητα, ανιχνεύσεις και μέθοδοι διαχείρισης»(2010), 
 «Δυσλεξία και Εκπαίδευση : Προσεγγίσεις και τεχνικές αντιμετώπισης»(2010), 
 «Η Γυναίκα Σχολική Σύμβουλος στην Πρωτοβάθμια Εκπαίδευση»(2011), 
 «Το γυναικείο φύλο και η επαγγελματική απασχόληση στις Μουσουλμανικές κοινωνίες του Νομού Ροδόπης »(2012), 
 «Σύνδρομο Αsperger, ιστορία της έρευνας, συμπτωματολογία, προοπτικές υπέρβασης(2013), 
 «Ο διμερής Οικουμενικός διάλογος Ορθοδόξων και Ρωμαιοκαθολικών υπό την πραγματικότητα των δυσχερειών της Ουνίας και του Πρωτείου)» (2014),
 «Ο θηλασμός ως παράγοντας ψυχοδιανοητικής ανάπτυξης και μέσον πρόληψης της αναπηρίας» (2015)

 Παραπομπές 

 Εξωτερικοί σύνδεσμοι 
Ιστοσελίδα του Γραφείου της Εκκλησίας της Ελλάδος στις Βρυξέλλες /

Τανάγρας Απόστολος
Τανάγρας Απόστολος
Επίσκοπος Τανάγρας Απόστολος